Vážený pán primátor,

z médií som sa so znepokojením dozvedel, že Nitra zvažuje vybudovať vlastnú roštovú spaľovňu komunálneho odpadu. Dovolím si Vás citovať: „Pokiaľ by bola šanca dostať niekde do blízkosti Nitry čo možno najekologickejšiu spaľovňu, tak by som sa o to určite usiloval, pretože to je najefektívnejší spôsob riešenia komunálneho odpadu s tým, že to vyrába elektrinu a teplo“.

Prepáčte pán primátor, ale formulácie typu „čo možno najekologickejšiu spaľovňu“ vo mne vyvolávajú iba nedôveru. Do médií tvrdíte, že sedem rokov sa tu nikto spaľovne báť nemusí. Tvrdíte, že o sedem rokov sa už budeme musieť báť? Viete, Vám spaľovňa už možno vadiť nebude, ale môj syn bude mať v tom čase 11 rokov a dcéra 8. Nechcem, aby vyrastali v mieste, kde sa spaľuje komunálny odpad zo širokého okolia so všetkými negatívnymi dôsledkami, ktoré to prináša.

Týmto otvoreným listom Vás verejne vyzývam k nasledovnému

- aby ste verejnosti prezradili s akou kapacitou roštovej spaľovne mesto počíta

- aby ste uviedli, kde v Nitre, prípadne v jej okolí, plánuje mesto Nitra spaľovňu postaviť

Prípadne Vás prosím o uistenie, že Vy, ako primátor Nitry a krajský poslanec ideu spaľovne komunálneho odpadu nepodporujete a do budúcna ju ani nepodporíte.

Za odpoveď Vám vopred ďakujem.

S pozdravom,

Marek Hattas